Dragi moji,

još malo… Pred nama je još jedan Isusov poziv na ljubav i milosrđe… Koliko god se mi trudili, koliko god dobra činili, uvijek se može više…

Evo, na primjer, ja se uvijek trudim pojednostaviti ove lekcije koje vam šaljem. Vjerujem da je ova jednostavnija od one prošle…

**ISUSOV ZAKON LJUBAVI**

Pred nama je jedna poznata Isusova priča. U njoj su neke riječi koje su vam možda manje poznate. To su:

* zakonoznanac – Židov koji je jako dobro poznavao Sveto Pismo
* Jeruzalem i Jerihon – gradovi u Palestini
* svećenik – misli se na židovskog svećenika, rabina
* levit – svećenikov pomoćnik u Hramu
* Samarijanac – stanovnik Samarije (bili su neprijatelji Židovima)
* živinče – domaća životinja, ovdje magarac
* gostinjac – mali hotel
* denar – židovski novac

Sada priču pogledajte na priloženoj poveznici ili pročitajte u udžbeniku na 86. stranici.

<https://www.youtube.com/watch?v=tBe08uGQQeY&feature=youtu.be&fbclid=IwAR26lKk8zZkX5WKXDSkSmWcNOoch77jZPGuBTEz658RlHwhohyKHP7Lwk00>

Malo razmislite o priči i riješite zadatak na sljedećoj poveznici da vidimo koliko ste pažljivo pratili priču (spojite rečenice sa slikama kako biste prepričali priču).

<https://wordwall.net/hr/resource/2016197/vjeronauk/milosrdni-samarijanac>

A sada odgovorite na postavljena pitanja tako što ćete u svoju bilježnicu napisati naslov, a ispod naslova prepisati slova točnih odgovora (6 slova, u istom redu, jedno iza drugoga).

1. **Zakonoznanac koji na početku iskušava Isusa smatra da je zaslužio vječni život zato što je:**

O) poznavao Sveto Pismo

B) poštivao Božje zapovijedi

A) imao ugledne prijatelje

1. **Isus poučava zakonoznanca (i druge ljude):**

M) vičući i prijeteći

R) dajući im knjige da ih čitaju

L) pričajući priče s poukama (prispodobe)

1. **Od svećenika i levita smo očekivali:**

S) da će pozvati pomoć

V) da će napraviti ovo što su napravili (zaobići ranjenika)

I) da će baš oni pomoći nesretnom čovjeku

1. **Koja rečenica najbolje opisuje ponašanje Samarijanca?**

Ž) Uložio je svoje vrijeme, trud i novac da pomogne nepoznatom čovjeku.

E) Učinio je najmanje što je mogao.

Đ) Htio je nagradu za svoje djelo.

1. **Priča je neobičnija tim više što su Samarijanci:**

NJ) bili neprijatelji Židovima

U) imali zabranu pomaganja ranjenicima

H) putovali u kočijama, a ne pješke

1. **Koji pridjev najbolje odgovara Samarijancu?**

I) milosrdni

K) glupi

S) brzi

Prepisana slova dala su vam današnju ključnu riječ. Koju?

(Ako riječ koju ste dobili nema smisla, provjerite svoje odgovore. Vjerojatno ste negdje pogriješili.)

Naučili smo da je moj bližnji onaj tko treba moju pomoć i za koga mogu učiniti nešto dobro. Sada dovršite donju rečenicu navodeći imena nekoliko svojih bližnjih. Zapišite rečenicu u bilježnicu. I, da vam još malo olakšam, ovaj put mi ne trebate slati radove.

*Moji bližnji su …………………………………………………………………………………..*